Senni koki tulleensa hyväksikäytetyksi. Samaa yläastetta käyvä, vuotta vanhempi poika oli pakottanut Sennin tekemään asioita, joita hän ei olisi halunnut.

Senni ei ollut kertonut tapahtuneesta kellekään. Hävetti liikaa. Ahdistus kävi kuukausien kuluessa sietämättömäksi.

Poika oli samalla oppitunnilla, ja Senni sai hermoromahduksen. Hän juoksi ulos luokasta.

Senni kertoi seksuaalisesta hyväksikäytöstä opettajalle ja terveydenhoitajalle. Nuoresta naisesta tuntui, etteivät he uskoneet häntä. Rauhoittelivat ja käskivät menemään kotiin. Kotimatkalla Senni mietti jopa itsemurhaa.

Kotona Senni kertoi teosta äidilleen. Äiti sai Sennin ymmärtämään, että pitäisi mennä poliisille.

Senni teki rikosilmoituksen rinnakkaisluokan pojasta. Tapahtumasta oli kulunut tuolloin pari kuukautta.

Poliisi kuuli Senniä ja kuulusteli myös poikaa epäiltynä seksuaalisesta hyväksikäytöstä. Siitä voidaan tuomita sakkoa tai enintään neljä vuotta vankeutta.

Sennin hyväksikäytöstä alkanut ahdistus johti itsemurhayrityksiin. Markku Pitkänen / Yle

Noin kuukauden kuluttua Senni kuuli poliisilta, ettei tapausta enää tutkita. Ei ollut näyttöä.

Sennin ja pojan tarinat erosivat toisistaan. Senni ei ollut käynyt lääkärissä tai kertonut asiasta kellekään heti tapahtuneen jälkeen, joten mikään ei tukenut hänen tarinaansa. Poliisin mielestä asioita jäi liikaa auki.

– Kyse oli sana sanaa -vastaan tilanteesta, Senni kertaa poliisin perusteita.

Pettymys, viha ja suru valtasivat Sennin. Hän koki, ettei saanut oikeutta.

– Eniten mietin sitä, että miten tuommoinen tilanne voidaan lakaista maton alle. Eikö meidän nuorten pitäisi olla maailman tulevaisuus, meistä pitäisi pitää huolta, ja meidät pitäisi ottaa tosissaan, Senni kysyy.

Senni ei esiinny jutussa omalla nimellään, sillä häntä on kiusattu sen jälkeen, kun hän omien sanojensa mukaan yritti varoittaa ystäviään pojasta.

Nuorten epäiltyjen seksuaalirikoksia raportoitiin vajaat 300

Poliisille ilmoitetut, alle 18-vuotiaiden epäiltyjen seksuaalirikokset ovat hieman lisääntyneet kymmenessä vuodessa. Samaan aikaan poliisin tietoon tullut, nuorten tekemä rikollisuus on vähentynyt.

Vuosien 2011–2016 aikana poliisille ilmoitettiin noin 1 500 seksuaalirikosta, joissa epäilty tekijä oli alaikäinen. Samoina vuosina käräjäoikeuksissa tuomittiin seksuaalirikoksista 230 16–18-vuotiasta.

Tilastojen perusteella näyttäisi siltä, että poliisille tehdyistä rikosilmoituksista vain joka kuudes johtaa tuomioon, kun epäiltynä on alle 18-vuotias. Täysi-ikäisten kohdalla vastaava luku on 24 eli kymmenisen prosenttiyksikköä suurempi.

Tiedot perustuvat Tilastokeskuksen keräämään aineistoon.

Yle/ Uutisgrafiikka

Seksuaalirikokset ovat siinä mielessä kinkkisiä, että ne tapahtuvat tyypillisesti kahden kesken. Poliisin, syyttäjän ja lopulta tuomioistuimen punnittavaksi jää, onko uhriksi kokeneen vai epäillyn tekijän tarina uskottavampi. Tarinat eroavat usein toisistaan.

Teoille on harvoin ulkopuolisia todistajia tai todisteita. Etenkin, jos uhriksi itsensä kokenut ilmoittaa asiasta vasta pitkän ajan päästä.

Nuori ei ymmärrä puhua heti

Alle 18-vuotiaiden epäiltyjen seksuaalirikoksissa uhri on tyypillisesti suurin piirtein samanikäinen nuori.

Esitutkinnan suorittaa poliisi, mutta esitutkinnan rajoittamisessa eli käytännössä tutkinnan lopettamisessa viimeinen sana on syyttäjällä.

Valtionsyyttäjä Anu Mantila kertoo, että näyttökysymykset korostuvat nuorten tapauksissa, sillä nuori ei välttämättä ymmärrä heti, mitä on kokenut.

Näyttöä menetetään aina, kun uhri viivyttelee lähipiirille kertomisessa tai ilmoituksen tekemisessä.

– Nuori ei ehkä osaa soittaa hätäkeskukseen, mennä terveyskeskukseen tai uskalla kertoa vanhemmille kun hävettää niin kauheasti, Mantila selittää.

Eikö meidän nuorten pitäisi olla maailman tulevaisuus, meistä pitäisi pitää huolta, ja meidät pitäisi ottaa tosissaan? "Senni"

Uskooko poliisi nuoria harvemmin kuin täysi-ikäisiä?

Mantila ei näe tätä selityksenä.

– Meillä on koulutettu, näihin rikoksiin perehtynyt poliisijoukko. En usko, että heidän osaltaan olisi mitään tällaista vääristymää.

Nuorten tekemät seksuaalirikokset ovat Mantilan mukaan vaikeammin toteen näytettäviä näyttökysymyksistä johtuen.

Tilastovertailun johtopäätöksiä selittää myös se, että alle 15-vuotiaita ei voi saattaa rikosoikeudelliseen vastuuseen, ja osa epäillyistä ehtii täysi-ikäistyä rikosprosessin aikana.

"Kertokaa niin pitkään, että joku kuuntelee"

Senni on täysi-ikäistynyt itsekin. Hyväksikäyttö vei häneltä kaksi ja puoli nuoruusvuotta.

Sennin perheen mukaan tämä oli ennen hyväksikäyttöä iloinen ja positiivinen. Hyväksikäyttö teki hänestä masentuneen ja itsetuhoisen. Seurasi vakavaa kiusaamista, ja kaverit katosivat.

Iloa Sennin elämään tuovat perhe sekä ystävät. Senni kertoo, että kamalinta hyväksikäytön jälkeen oli nähdä äidin järkytys siitä, ettei tämä ollut voinut suojella lastansa pahuudelta. Markku Pitkänen / Yle

Nyt Sennillä on jo useita kavereita, opiskelupaikka toisella paikkakunnalla ja vaikeita hetkiä koko ajan vähemmän.

– Hän (epäilty tekijä) pääsi niin helpolla ja minä joudun vieläkin paikkaamaan arpia, mitä hän aiheutti minulle.

Hyväksikäytöstäkin Senni osaa jo puhua, vaikka teon yksityiskohtien kertaaminen tekee vielä kipeää.

– Uhreille haluan sanoa sen, että menkää kertomaan. Ja kertokaa niin pitkään, että joku kuuntelee, Senni sanoo.

Poliisi ja Sennin koulu eivät halunneet kommentoida yksittäistapausta.